Gelu Ștefan Diaconu, fost președinte al Agenției Naționale pentru Administrare Fiscală, susține, într-un articol publicat pe blogul său, că ”Data Warehouse, o parte importantă a sistemului informatic al ANAF, a intrat în moarte clinică!”.Problemele sunt vechi de aproape o lună, iar despre ele ”România liberă” a scris în data de 20 mai, înt-un articol intitulat ”SURSE RL: Rețeaua IT a Direcției Generale a Vămilor nu a funcționat în parametri normali întreaga săptămână, în ciuda dezmințirilor primite de la ANAF”.

Ce se întâmplă de vreo săptămână le întrece pe toate: baza de date ANAF (DATA WAREHOUSE) este în colaps!!! De ce? Preocupaţi de ocuparea funcţiilor, gaşcă lui Livache (liviu Dragnea- n.red.) nu a contractat soluţii upgrade, licenţe, mentenanţă şi sunt afectate toate depozitele de date centralizate. Nici centrul de date pentru back-up de la Braşov nu funcţionează!!! Se ştie deja că nu poate fi repornită în mai puţin de 30 de zile!”, scrie Diaconu pe blog.

El face un inventar al disfuncționalităților sistemului informatic al ANAF pentru următoarele 30 de zile:

- Nu pot fi comunicate date şi informaţii către beneficiarii externi. Toate aceste comunicări, reciproce sînt stabilite şi legiferate prin convenţii încheiate cu diverse instituţii.

- Casa naţională de asigurări de sănătate nu are acces la informaţiile privind persoanele asigurate (angajator, angajat sau persoană asigurată);

- Casa Naţională de Pensii este beneficiara informaţiilor privind stagiul de cotizare (perioadă, valori, anagajator, asigurat);

- Agenţia Naţională pentru Ocuparea Forţei de Muncă nu are acces la aceste informaţii;

- Autorităţile locale – prin aplicaţia PATRIMVEN – nu au acces la informaţiile furnizate de către ANAF (conturi bancare, informaţii de la terţi şi cele de natură salarială);

- Sistemul bancar nu mai poate beneficia de informaţii privind veniturile realizate de persoanele fizice; La fel şi angajaţii şi cei care desfăşoară activităţi independente (sunt solicitate adeverinţe individuale);

- Informaţiile furnizate către Institutul Naţional de Statistică sînt fragmentare;

- Funcţionare defectuoasă a spaţiului virtual privat, în relaţia cu contribuabilul.

”Că tehnocraţii în frunte cu ministresa Dragu erau incompetenţi, e un adevăr care nu mai trebuie demonstrat. Însă gaşca de astăzi instalată de Dragnea şi ciracii lui (ciolaci, bădălăi, etc.) este de-a dreptul cel mai mare pericol pentru stabilitatea bugetară a ţării. O adunătură de indivizi fără scrupule din Inspecţia Fiscală şi defuncta Garda Financiară au ocupat toate funcţiile de decizie importante. Conectaţi la interese, firme de consultanţă, fini/naşi/cumetri, masoni de pripas, ţinuţi de lațul unor dubioşi, aceşti indivizi nu au decât un țel: să-l mulţumească pe marele Far din Alexandria. Cum? Ei aici situaţia se complică şi aştept să văd ce vor face organele”, preciziează Gelu Ștefan Diaconu pe blogul său.



”România liberă” a dezvăluit în exclusivitate, în 20 mai,că rețeaua informatică a Direcției Generale a Vămilor (DGV) a funcționat cu disfuncționalități mai multe zile, deși luni, 15 mai 2017, Agenția Națională de Administrare Fiscală (ANAF), în subordinea căreia este DGV, a informat că ”toate sistemele de operare sunt perfect funcţionale”. Surse confidențiale au declarat ”României libere” că angajații nu au putut accesa bazele de date externe DGV, aparținând altor instituții publice, cu care rețeaua DGV este interconectată.

”Accesul la bazele de date externe nu a funcționat. Nu am putut accesa baza de date a Registrului Comerțului. Accesul la Intranet, adică la bazele noastre de date, nu a mers vreo două zile, apoi a funcționat”, au declarat atunci sursele RL, sub protecția anonimatului. Disfuncționalitățile au apărut pe fondul atacului cibernetic de tip ”ransomware”, ”WannaCry”.

ANAF nu vrea să spună adevărul

Un comunicat al ANAF de la acea vreme preciza: „În perioada 13 -14 mai 2017. pe portalul www.anaf.ro au fost efectuate lucrări de mentenanţă, care au decurs conform planificării direcţiei de specialitate din ANAF. Astăzi, 15 mai 2017, site-ul ANAF şi toate sistemele de operare sunt perfect funcţionale”.

Ieri, ziarul nostru a scris că ”din data de 8 iunie 2017, sistemul informatic care leagă băncile de Agenţia Naţională de Administrare Fiscală, în baza căruia instituţiile bancare pot verifica veniturile unui solicitant de credit, nu mai funcţionează”. Reprezentanţii ANAF au transmis Agenției Mediafax că „poate fi o problemă de ore sau de zile” până când situaţia va fi remediată, dând vina pe faptul că „din data de 12 iunie se desfăşoară lucrări de mentenanţă la nivelul sistemului informatic al ANAF.”

Instituția a recomandat solicitanţilor de credite să aducă adeverinţe de la angajator, aşa cum s-a procedat anterior.



